b'\n_START_ARTICLE_\nEug\xc3\xa8ne Boudin\n_START_SECTION_\nBiografija\n_START_PARAGRAPH_\nE\xc5\xbeenas Budenas gim\xc4\x97 1824\xc2\xa0m. liepos 12 d. Honflere, Normandijos paj\xc5\xabrio mieste. Jo t\xc4\x97vas buvo laivo kapitonas. 1844 m. E. Budenas atidar\xc4\x97 kanceliarijos preki\xc5\xb3 ir r\xc4\x97minimo krautuv\xc4\x97l\xc4\x99 gretimame Havro mieste. Jame susipa\xc5\xbeino su Normandijos paj\xc5\xabryje besilankan\xc4\x8diais dailininkais, tarp kuri\xc5\xb3 Tomas Kuti\xc5\xabras, Konstanas Truajonas, \xc5\xbdanas Baptistas Izab\xc4\x97. Fransua Mil\xc4\x97 paskatino E. Buden\xc4\x85 tapyti. 1847 m. E. Budenas persikraust\xc4\x97 \xc4\xaf Pary\xc5\xbei\xc5\xb3, mok\xc4\x97si kopijuodamas Luvro sal\xc4\x97se. 1850 m. Havro miestas \xc4\xafsigijo i\xc5\xa1 jo du paveikslus ir paskyr\xc4\x97 trej\xc5\xb3 met\xc5\xb3 stipendij\xc4\x85 mokslams Pary\xc5\xbeiuje. Likus\xc4\xaf gyvenim\xc4\x85 E. Budenas daugiausiai praleido Normandijos paj\xc5\xabryje: Havro, Honflero, Truvilio miestuose. Trumpai keliavo \xc4\xaf Belgij\xc4\x85 ir Olandij\xc4\x85. E. Budeno ankstyv\xc4\x85j\xc4\xaf tapybos stili\xc5\xb3 paveik\xc4\x97 \xc5\xbdanas Baptistas Izab\xc4\x97, kiek v\xc4\x97liau \xe2\x88\x92 oland\xc5\xb3 tapytojas Johanas Jongkindas, kuris paskatino tapyti peiza\xc5\xbeus. E. Budenas susipa\xc5\xbeino su daugeliu \xc4\xaf Normandijos paj\xc5\xabr\xc4\xaf atvykstan\xc4\x8di\xc5\xb3 dailinink\xc5\xb3, tarp kuri\xc5\xb3 Gustavas Kurb\xc4\x97, Kamilis Koro, Fransua Dobinji, Narcisas Dijas de la Penja. 1858 m. su juo susipa\xc5\xbeino Klodas Mon\xc4\x97, kur\xc4\xaf E. Budenas paskatino tapyti peiza\xc5\xbeus plenere._NEWLINE_E. Budeno k\xc5\xabryba laikoma svarbia jungtimi, jungusi\xc4\x85 Kamilio Koro realistin\xc4\x99 dail\xc4\x99 su pranc\xc5\xabz\xc5\xb3 impresionist\xc5\xb3 tapyba. E. Budenas dalyvavo pirmojoje impresionist\xc5\xb3 grup\xc4\x97s parodoje 1874 m. Pary\xc5\xbeiuje, ta\xc4\x8diau nei tuomet, nei v\xc4\x97liau jo dail\xc4\x97 nebuvo tokia inovatyvi kaip impresionist\xc5\xb3. 1875 m. ir v\xc4\x97liau jis eksponavo oficialiame akademistiniame Pary\xc5\xbeiaus Salone. Pripa\xc5\xbeinimo dailininkas prad\xc4\x97jo sulaukti nuo 1888 m., kai Pranc\xc5\xabzijos valstyb\xc4\x97 prad\xc4\x97jo pirkti kelet\xc4\x85 jo paveiksl\xc5\xb3 Liuksemburgo muziejui. 1892 m. E. Budenas buvo apdovanotas valstybiniu Garb\xc4\x97s Legiono ordinu, mir\xc4\x97 Dovilyje 1898 m. rugpj\xc5\xab\xc4\x8dio 8 d. Palaidotas Pary\xc5\xbeiaus St. Vincent kapin\xc4\x97se. Apie 6000 savo pie\xc5\xa1ini\xc5\xb3, pasteli\xc5\xb3, akvareli\xc5\xb3 ir pan. padovanojo Luvro pie\xc5\xa1ini\xc5\xb3 kabinetui. Nema\xc5\xbeai jo k\xc5\xabrini\xc5\xb3 yra Ors\xc4\x97 muziejuje Pary\xc5\xbeiuje ir E. Budeno vardo muziejuje Honflere. Jo peiza\xc5\xbeai, daugiausiai ma\xc5\xbeo formato marinos, pasi\xc5\xbeymi i\xc5\xa1ry\xc5\xa1kintu pla\xc4\x8diu dangaus erdv\xc4\x97s vaizdavimu.'